b'\n_START_ARTICLE_\nTarlac\xe2\x80\x93Pangasinan\xe2\x80\x93La Union Expressway\n_START_SECTION_\nPagtutustos ng proyekto\n_START_PARAGRAPH_\nIbinalikat ng tatlong mga lokal na bangko ang pagtutustos ng TPLEX: BDO Unibank, Bangko sa Pagpapaunlad ng Pilipinas, at Land Bank of the Philippines. Dahil dito nakilala ang TPLEX sa industriya ng impraestruktura at pananalaping pagpapaunlad bilang "unang proyektong Public-Private Partnership sa Pilipinas na tampok ang buong-domestikong hanay ng mga isponsor at tagapagpautang.\xe2\x80\x9d Ipinangalan ng Project Finance Magazine mula Londres ang TPLEX bilang "Asia Pacific Transport Deal of the Year" para sa taong 2011._NEWLINE_Ipinatupad ang proyekto sa pamamagitan ng public-private partnership gamit ang paraang build\xe2\x80\x93operate\xe2\x80\x93transfer (BOT) kung saang nasa pananagutan ng tagapanukala ng proyekto ang disenyo, pagtutustos, at pagtatayo ng unang pandalawahang mabilisang-daanan._NEWLINE_Habang natatapos ang pagtatayo ng bawat bahagi ng mabilisang daanan, ipinapasa ito sa pamahalaan. Ang pamahalaan naman ang magpapahintulot sa nagpanukala ang prangkisa para patakbuhin at panatilihin ang mabilisang daanan. Dito ang nagpanukala ay siyang magpapatakbo ng mabilisang daanan sa ngalan ng pamahalaan sa ilalim ng pangmatagalang kasunduan sa konsesyon, pagkaraang inilabas ng Toll Regulatory Board ang sertipiko upang masimulan ang pagpapatakbo ng mabilisang daanan.\n_START_SECTION_\nPagkuha ng karapatan sa daanan\n_START_PARAGRAPH_\nIsang nag-aambag sa mga antala unang pagpapausbong ng TPLEx ay ang pagbibili ng karapatan sa daraanan o right of way (ROW) ng proyekto. Sapagkat tinukoy ang TPLEX bilang may mataas na prayoridad na proyekto ng pamahalaan, ibinigay sa Kagawaran ng Pagawaing Bayan at Lansangan (DPWH) ang trabaho ng pagkukuha ng karapatan sa daraanan ng ipinanukalang pagkakalinya ng proyekto, at inilaan ang \xe2\x82\xb1793 milyon sa pag-asang mapabibilis ang proseso.  Ngunit maraming mga ligal na pagtatalo ukol sa matatamaanang mga ari-arian, lalo na sa bahaging Tarlac ng proyekto, ay nagngangahulugang mga antala sa prosesong pag-uusap na ginagawa ng DPWH.\n_START_SECTION_\nPaghahanay ng Palitan ng Rosario\n_START_PARAGRAPH_\nNagkaroon ng isang pangunahing antala sa inaasahang pagtatapos ng pagtatayo sa buong mabilisang daanan nang iniharap ang isang kusang panukala para baguhin ang kinaroroonan ng huling palitan sa Rosario. Ipinanukala ni Rep. Mark Cojuangco, dating kinatawan ng Ikalimang Distrito ng Pangasinan, ang tatlong mga pagkakalinya: isa na dadaan sa Urdaneta at San Fabian, at lalabas sa Brgy. Cataguintingan ng Rosario, La Union. Mas-mahaba ito nang 1.48 kilometro sa unang dulo ng TPLEx sa Barangay Subusob, Rosario. Ang pangalawang pagkakalinya ay dadaan din sa San Fabian ngunit tatapos sa unang dulo sa Barangay Subusob. Ang unang dalawang mga panukala ay hindi daraan sa Pozorrubio. Ang pangatlong panukala ay daraan sa Pozorrubio, San Fabian, at magtatapos sa Barangay Subusub. Lalaktawin ng lahat mga panukala ang bayan ng Sison. Hindi ito tinanggap ng Cordillera Administrative Region Development Council. Inilipat ang nilalayong petsa ng pagtatapos sa katapusan ng Abril 2018 mula sa dating katapusan ng Abril 2017.\n_START_SECTION_\nPagtatayo ng unang yugto (Lungsod ng Tarlac papuntang Rosales)\n_START_PARAGRAPH_\nNagsimula ang pagtatayo ng unang yugto ng Tarlac\xe2\x80\x93Pangasinan\xe2\x80\x93La Union Expressway noong Enero 2010._NEWLINE_Noong Abril 2013, inihayag ng San Miguel Corporation na itatayo nang may apat na mga landas ang bahaging Lungsod ng Tarlac\xe2\x80\x93Urdaneta, sa halip ng naunang panukala na dalawang landas lamang. Subalit ini-urong din nito ang pagbubukas ng mabilisang daanan sa Nobyembre 2013 mula sa dating Hunyo 2013.\n_START_SECTION_\nPagbubukas ng bahaging Lungsod ng Tarlac\xe2\x80\x93Pura\n_START_PARAGRAPH_\nNoong Oktubre 25, 2013, pinayagan ng Toll Regulatory Board ang pagpapalabas ng Toll Operation Permit para sa bahaging Lungsod ng Tarlac\xe2\x80\x93Pura ng TPLEx pagkaraang natapos ng Private Infra Dev Corp. (PIDC) ang pagtatayo ng bahaging iyon. Ang PIDC ay ang konsorsyum na buong Pilipino at sinusuportahan ng mga kompanyang San Miguel Corporation (SMC) at DMCI Holdings, Inc._NEWLINE_Itong unang yugto na tinawag na "Bahaging 1A" ay nagsisimula sa isang dugtong sa SCTEx, at  bumabagtas nang 17 kilometro (11 milya) mula Lungsod ng Tarlac papuntang Victoria, at sa Pura. Inaasahang makatitipid ito ng oras ng paglalakbay papuntang Baguio nang higit sa 40 minuto.\n_START_SECTION_\nPagbubukas ng bahaging Pura\xe2\x80\x93Ramos\n_START_PARAGRAPH_\nNoong Disyembre 23, 2013, binuksan ang bahaging Pura\xe2\x80\x93Ramos. Umabot na sa 23 kilometro (14 milya) ang haba ng operasyon nito.\n_START_SECTION_\nPagbubukas ng bahaging Pura\xe2\x80\x93Rosales\n_START_PARAGRAPH_\nNoong Abril 16, 2014, natapos na ang unang yugto ng proyekto nang binuksan ang bahaging Barangay Carmen, Rosales nang sa panahon para sa Mahal na Araw at nangangalahati na ito patungong Baguio.\n_START_SECTION_\nPagbubukas ng bahaging Rosales\xe2\x80\x93Urdaneta\n_START_PARAGRAPH_\nNoong Disyembre 2014, binuksan sa trapiko ang ikalawang yugto ng proyekto na sumasaklaw aa habang 13.72\xc2\xa0kilometro mula Barangay Carmen, Rosales papuntang Urdaneta, tulad ng pahayag ng pangulo ng PIDC na si Mark Dumol noong araw na inihayag ang pagtatapos ng unang yugto.\n_START_SECTION_\nPagtatayo ng ikatlong yugto (Urdaneta papuntang Rosario)\n_START_PARAGRAPH_\nSa kaniyang pahayag noong Disyembre 2014 ukol sa pagbubukas ng ikalawang yugto, inilagay ni Dumol na matatapos sa 2015 ang huling bahagi na sumasaklaw sa habang 25.83\xc2\xa0kilometro mula Urdaneta papuntang Rosario, kasama ang isang labasan sa Pozorrubio. Ngunit may mga antala sa pagpapatupad ng proyekto, na kinabibilangan ng pinagtatalunang panukala na ilihis ang labasan nang pitong kilometro (4.3 milya) patungong San Fabian._NEWLINE_Inihayag ng kapuwa DPWH at PIDC noong Hulyo 2015 na patuloy nilang susundan ang naunang panukala para sa huling bahagi na tatapos sa Rosario. Dagdag nila na matatapos ito sa susunod na taon, sa 2016._NEWLINE_Ang yugto ng pagpapaunlad na ito ay inihati nang husto sa yugtong 3A, mula Urdaneta hanggang Pozorrubio, at yugtong 3B, mula Pozorrubio hanggang Rosario. Kasama sa "Bahaging 3A" ang hugis-trumpeta na mga palitan sa Binalonan at Pozorrubio, habang kasama sa Bahaging 3B ang isang palitan sa Sison at estilong-rotonda na dulong palitan sa Rosario, La Union._NEWLINE_Kasunod ng pagbubukas ng palitan sa Binalonan noong Disyembre 2017, winika ng DPWH na inaasahang matatapos ang bahaging 3B mula Pozorrubio papuntang Rosario sa Hunyo 2019.\n_START_SECTION_\nPagbubukas ng bahaging Urdaneta\xe2\x80\x93Binalonan\n_START_PARAGRAPH_\nPagsapit ng kalagitnaan ng Agosto 2016, binuksan na sa publiko ang unang labasan ng Bahaging 3A sa Binalonan. Nakalikha ito ng mabilis na daang papasok ng Bas\xc3\xadlica Menor de Nuestra Se\xc3\xb1ora del Sant\xc3\xadsimo Rosario de Manaoag na matatagpuan 10 minuto lamang mula sa bagong labasan ng Binalonan.\n_START_SECTION_\nPagbubukas ng bahaging Binalonan\xe2\x80\x93Pozorrubio\n_START_PARAGRAPH_\nPagsapit ng Disyembre 6, 2017, binuksan na sa publiko ang huling labasan ng Bahaging 3A sa Pozorrubio. Noong Setyembre 2016, winika ng DPWH na ang labasang ito ng Bahaging 3A, na sumasaklaw sa habang 7.53 kilometro mula Binalonan hanggang Pozorrubio, ay dapat sanang bubuksan noong Disyembre 2016. Inasahang bubuksan ang bahaging Binalonan hanggang Pozorrubio noong Oktubre 27, 2017, ngunit hindi ito nangyari dahil sa maliit na usaping karapatan sa daan ukol sa nawawalang 1-kilometrong bakod.\n_START_SECTION_\nPaglalarawan ng ruta\n_START_PARAGRAPH_\nSinusunod ang TPLEX sa isang ruta na naglilinya sa Lansangang MacArthur mula Lungsod ng Tarlac sa lalawigan ng Tarlac hanggang Binalonan sa lalawigan ng Pangasinan. Ang buong mabilisang daanan ay may apat na mga linya, na may dalawang linya sa bawat direksiyon, at hinihiwalay ng isang kongkretong harangan. Ang mga bahagi sa mga labasan at mga kalapit nito ay ini-ilawan ng mga ilawan sa daan sa gabi. Mga mahalagang bahagi ng mabilisang daanan ay nakatayo sa pilapil na tanaw ang mga palayan. Ang buong mabilisang daanan ay itinakda bilang bahagi ng E1 ng makabagong Sistemang Pamilang ng Ruta ng Kagawaran ng Pagawaing Bayan at Lansangan.\n_START_SECTION_\nTarlac\n_START_PARAGRAPH_\nNagsisimula ang Tarlac\xe2\x80\x93Pangasinan\xe2\x80\x93La Union Expressway sa Lungsod ng Tarlac bilang pisikal na karugtong ng Subic\xe2\x80\x93Clark\xe2\x80\x93Tarlac Expressway. Dumadaan ang mabilisang daanan sa mga bayan ng Victoria, Pura, Ramos, at Anao. Nakatayo ang mga mahalagang bahagi ng mabilisang daanan sa mga nakaangat na lupa o pilapil, at ang mga umiiral na mga daan ay tumatawid sa ilalim ng mga daang pang-ilalim na itinayo sa mga hati ng pilapil. Papasok ang daan sa Cuyapo sa lalawigan ng Nueva Ecija nang walang tinutumbok na mga pangunahing sangandaan, bago pumasok sa Pangasinan sa bayan ng Rosales.\n_START_SECTION_\nPangasinan\n_START_PARAGRAPH_\nNagsisimula ang bahaging Pangasinan ng TPLEx sa bayan ng Rosales na may dalawang labasan, Rosales at Carmen. Nanatiling hindi bukas ang Labasan ng Rosales. Tatawid ang mabilisang daanan sa isang biyadukto sa ibabaw ng Ilog Agno. Papasok naman ang mabilisang daanan sa Urdaneta na pinagsisilbihan ng isang palitan karugtong sa Lansangang MacArthur. Paglampas nito, tatawid ang TPLEx sa ibabaw ng Lansnagang MacArthur at dadaan sa ibabaw ng Binalonan, at tatapos sa kalahating bukas na palitang trumpeta karugtong ng Lansangang MacArthur sa Pozorrubio.\n_START_SECTION_\nHuling bahagi mula Pozorrubio papuntang Dulo sa Rosario\n_START_PARAGRAPH_\nKalakip ng pagbubukas ng labasan sa Pozorrubio noong Disyembre 6, 2017 at ang pasiya ng DPWH na pairalin ang naunang paghahanay, inihayag ng PIDC ang pagtatayo ng isa pang labasan sa Sison na hindi kasama sa unang panukala. Ipapangalan ito mula sa bayan ng Sison. Inasahan na matatapos ang bahaging Pozorrubio\xe2\x80\x93Sison sa Marso o Abril 2018, ngunit dahil sa di-pagkakasundo dulot ng kusang panukala ng pagkakalinya patungong San Fabian, nailipat ang pinuntiryang pagtatapos ng proyekto sa Hunyo 2019.\n_START_SECTION_\nKarugtong sa Laoag\n_START_PARAGRAPH_\nNoong Hunyo 11, 2013, sa Taunang Stockholders Meeting ng San Miguel Corporation, binunyag ni Eduardo Cojuangco Jr., tagapangulo ng SMC, ang mga panukalang pagpapahaba ng mabilisang daanan patungong Laoag, Ilocos Norte s hilaga. Sinabi niya na ang pagpapahaba ng mabilisang daanan ay naungkat pa mula noong pamamahala ni dating pangulong Gloria Macapagal-Arroyo.'